google/wiki40b huggingface dataset:
אלמנה לבנה (קנאביס)

תיאור

טעמו מתואר כפירותי, מתקתק ומרענן. בעל טעם וריח אורנים חזק, צבעה של האלמנה הלבנה הוא ירוק אפרפר. צמח האלמנה הלבנה בעל פרחים מצופים בשרף לבן ונוצץ. אלה שהשתמשו בו תיארו את שימושו כתחושה חזקה של אופוריה. זמן הפריחה של הצמח הוא בין 8 ל-10 שבועות.
יכולת הגידול שלו הוא עד 400 גרם למטר רבוע.

שימושים והשפעות

האלמנה הלבנה משמשת לטיפול בפוסט טראומה, נדודי שינה, מתח נפשי, דיכאון, חרדות, כאבים כרוניים וכאבי שרירים. האלמנה הלבנה גורמת לתחושת נמנום, התרוממות רוח, היא מעוררת תיאבון ויצירתיות.

פיתוח הזן

קיים ויכוח בקרב מגדלי הקנאביס לגבי פיתוח הזן. חלק קטן מן המגדלים טוען כי אדם בשם ״אינגמר״ המציא את הזן, אך לעומת זאת, הרוב תומך בדעה כי מפתח זנים בשם ״שאנטי- באבא״ הוא האבא המקורי של האלמנה הלבנה. על פי הסיפור המקובל, באחד הטיולים של שאנטי- באבא למזרח, הוא הגיע למדינת קראלה שבדרום הודו. במהלך הטיול שאנטי-באבא מצא זן חדש של קנאביס. הוא הגיע אל הכפר שבו פיתחו את הזן הזה והביא אותו אל אירופה. אותו הזן הנקרא "אינדיקה", הונדס גנטית עם הזן "Manga Rusa" מסוג סאטיבה ברזילאית ששימש מקומיים למטרת טקסים מקומיים.
כיפוף כפיות

כיפוף כפיות הוא מונח גנרי לפעלולי קסם במהלכם מבצע הקוסם כיפוף של עצמים שונים, לרוב סכו"ם עשוי מתכת, לכאורה מבלי להפעיל כוח פיזי. זהו פעלול קסם הנפוץ למדי בקרב קוסמי הבמה כאשר מגוון שיטות משמשות ליצירת אשליה זו.
הפעלול זכה לפרסום רב באמצעי התקשורת במהלך שנות ה-70, כאשר קוסמים שונים טענו באותה העת כי ביכולתם לכופף כפיות בזכות יכולות על טבעיות. המפורסם שבהם היה הבדרן הישראלי-בריטי אורי גלר אשר טוען לאורך כל השנים כי הוא מדיום בעל כוחות על-טבעיים המסוגל לכופף כפיות ואובייקטים אחרים עשויים מתכת בכוח המחשבה בלבד. לאור הצהרות אלה, גלר ספג לאורך השנים ביקורת בעיקר בקרב הקהילה המדעית וחושפי תרמיות פסבדו-מדעיות, הטוענים כי הוא שרלטן (למשל, ג'יימס רנדי).
ניסאן GT-R

היסטוריה

חמישה עשורים כמעט חלפו מאז "ניסאן", החלה לעצבן את האליטות של מכוניות הספורט כאשר שחררה לעולם את ה-GT-R סקייליין הראשונה בשנת 1969. לזו היה מנוע 4 צילינדרים אטמוספירי עם 16 שסתומים שהפיק 160 כ"ס והיא הגיעה למהירות של 200 קמ"ש. 
היא ידעה לשעוט בנוחות על הכביש ולכן שמה מורכב מהאותיות "GT", אך גם להיות מרפקנית אמיתית על המסלול ומשם מגיעה האות "R" (רייסינג) - גראנד טורר רייסינג. למרות זאת, ה-GT-R הושארה מאחורי הקלעים עד לשנת 1989 שבה הושק  דור ה-"R32". לדגם  היו 280 כ"ס והינע מתוחכם לכל הגלגלים. 
הגרסאות שבאו אחר כך, ה-"R33" וה-"R34" הגיעו גם לכבישים הציבוריים ולמסלולי הדראג. הדור הנוכחי, ה-R35 הופיע כאמור בשנת 2009, שוב העלה את רף הביצועים עם מנוע V6 כפול מגדשים שהפיק ביומו הראשון 480 כ"ס.
מאז 2009, דור זה עבר עדכונים ושדרוגים פעם אחר פעם, כמעט מדי שנה אולם לא מדובר במתיחות פנים לשם השארת הדגם רלוונטי בעיני הצרכנים, אלא כל שינוי ושינוי שנעשה ברכב, נועד לשפר עוד את הביצועים, המהירות שבה מושגת המהירות וההתנהגות על הכביש ועל המסלול. עוד כמה סוסים מהמנוע, פחות התנגדות אוויר, מעט יותר אחיזה ושיפור הפעולה של המתלים - ליטושים שמכוונים למטרה אחת.
יהודה צבי ברנדויין (הראשון)

רבי יהודה צבי ברנדויין (תק"ם, 1780 - תר"ד, 1844) היה מייסד חסידות סטרטין.

תולדותיו

נולד בזוואלוב לרב שמואל זנוויל ברנדויין. אביו למד אצל המגיד ממזריץ' ואחר כך התקרב לרבי אורי מסטרליסק ("השרף"). לימים גם הוא עצמו דבק בו ונעשה תלמידו המובהק.
לאחר פטירת רבי אורי מסטרליסק, בכ"ג באלול תקפ"ו, עברה ההנהגה לבנו רבי שלמה, אולם כעבור מספר חודשים נפטר הבן והנהגת החסידות עברה לרבי יהודה צבי ברנדויין. הוא התיישב בעיירה סטרטין שבגליציה ובמשך שמונה עשרה שנה הנהיג עדה גדולה שמנתה אלפי חסידים. נחשב על ידי גדולי האדמו"רים בדורו כאחד מצדיקי הדור.
היה בקי ברפואה ואף חיבר "קונטרס רפואות וסגולות" שהודפס על ידי צאצאיו.
יורשו בהנהגת האדמו"רות של שושלת סטרטין הוא בנו רבי אברהם ברנדויין. בניו האחרים היו רבי חיים שנפטר בצעירותו בחיי אביו, רבי אליעזר מאזיפולי ורבי שמואל זנוויל. בתו הייתה רייזל, אשת רבי חיים קרייטנר.
הליגה הספרדית הרביעית בכדורגל

פורמט נוכחי

הליגה הספרדית הרביעית כוללת כיום 360 קבוצות המחולקות ל-18 בתים אזוריים בני 20 קבוצות כל אחד, לפי הקהילות האוטונומיות של ספרד. כל בית מנוהל על ידי פדרציית כדורגל אזורית. שמונה עשרה הקבוצות המסיימות במקום הראשון בכל בית (אם הן אינן קבוצות מילואים של קבוצה אחרת), משתתפות בעונה הבאה בקופה דל ריי (גביע המלך הספרדי).

עליית ליגה

כדי לעלות ליגה בסוף העונה, ארבע הקבוצות הראשונות בכל בית משחקות בפלייאוף שמטרתו היא לקבוע את העולות לליגה השלישית. 18 הקבוצות המסיימות כראש בית מתקדמות למסלול הקצר יותר לעליית הליגה וכל אחת מוגרלת נגד כזו אחרת. בסופו של דבר 9 המנצחות עולות ישירות לליגה השלישית, בעוד המפסידות ממשיכות למסלול הארוך יותר, בו משחקות קבוצות אשר סיימו במקומות 2-4 בבתים, עד לקביעת 9 העולות הנוספות.

ירידת ליגה

בכל עונה, לפחות שלוש קבוצות שמסיימות בתחתית של כל בית יורדות לליגות האזוריות, זאת בהתאם למספר הקבוצות שעולות מהפלייאוף או יורדות מהליגה השלישית בתום העונה. אם מספר הקבוצות אשר עולות מבית מסוים שווה למספר הקבוצות ממחוז זה אשר יורדות מהליגה השלישית, נשאר מספר היורדות מבית מסוים על 3 יורדות, כאשר אם מספר זה לא שווה, נוספת קבוצה נוספת אשר יורדת לליגות האזוריות.

היסטוריה

הליגה הוקמה לקראת עונת 1929/1930, עונה אחת לאחר תחילת הליגות בספרד. בעונתה הראשונה של הליגה, השתתפו 33 קבוצות שהתחלקו לשמונה בתים. האלופה בכל בית השתתפה במשחקי הפלייאוף, בהם זכתה הקבוצה דפורטיבו קאסטיון כאלופה הראשונה של הליגה כשניצחה 2-3 את הקבוצה CF ברקלדו. בשנת 1936, כאשר פרצה מלחמת האזרחים בספרד, הליגה, בדומה לשאר הליגות בספרד, בוטלה. אך כאשר שאר הליגות התחדשו, הטרסרה דיוויסיון שהייתה אז הדרג השלישי במבנה הליגות הספרדי, בוטלה, ובמקומה היו ליגות אזוריות. אולם, כעבור שנתיים בעונת 1942/1943 הליגה הוקמה מחדש. הליגה המשיכה לשמש כליגה השלישית בספרד עד עונת 1977/1978, כאשר הסגונדה ב' הוקמה.

שיאים

הכי הרבה עונות: 62, ריאל מורסיה.
הכי הרבה נקודות: 2,576, דפורטיבו קונסטנסיה.
הכי הרבה ניצחונות: 947, קאסרניו (55.64%).
הכי הרבה תוצאות תיקו: 583, ארנס דה גטצ'ו (28.08%).
הכי הרבה הפסדים: 750, למוס (44.32%).
הכי הרבה שערי זכות: 3,486, קאסרניו (בממוצע 2.06 שערים למשחק).
הכי הרבה שערי חובה: 2,560, למוס (בממוצע 1.51 שערים למשחק).
ריאל קטרי

היסטוריה

עד 1966 המטבע הרשמי בקטר היה הרופי ההודי כמטבע הרשמי של המדינה, שמו הרשמי היה רופי המפרץ הפרסי. כשמטבע הרופי פיחת הוחלט להחליפו, כמו שאר המדינות שהשתמשו בו במפרץ הפרסי. כשעזבו את הרופי הוא הוחלף זמנית לריאל סעודי ואז הפך לריאל קטרי ודובאי ששוויו היה 1.065 לרופי. כשדובאי עברה לאיחוד האמירויות הערביות הפך המטבע ב-1973 לריאל קטרי.
מרחב פרשה-אוריסון

בטופולוגיה, מרחב פרשה-אוריסון הוא מרחב טופולוגי בו הסגור הסדרתי מתלכד עם הסגור הטופולוגי. המרחב קרוי על שמם של שניים ממפתחי הטופולוגיה, פאבל סמואילוביץ' אוריסון ו-Maurice Fréchet.

הגדרה פורמלית

יהי  מרחב טופולוגי. נאמר ש- הוא מרחב פרשה-אוריסון אם לכל תת קבוצה  מתקיים , כאשר  הוא הסגור הטופולוגי ו- הוא הסגור הסדרתי.

מרחבים סגורים סדרתית

מרחב הוא סגור סדרתית אם כל תת-קבוצה סגורה סדרתית שלו, היא סגורה. מרחב הוא פרשה-אוריסון אם ורק אם כל תת-מרחב שלו הוא סגור סדרתית. בפרט, מרחבי פרשה-אוריסון הם סגורים סדרתית; ההפך אינו נכון.
מן העיר אל הכפר

מן העיר אל הכפר הייתה תנועה שהוקמה בראשית שנות החמישים של המאה ה-20 על ידי ראש ממשלת ישראל דוד בן-גוריון, כדי "לעורר פעולות הסברה לעידוד מעבר של תושבים ותיקים מיישובים עירוניים אל ההתיישבות החקלאית". התנועה פעלה במסגרת תנועת המושבים והובילה בתוך שנתיים לקליטת כ-800 משפחות חדשות במושבים קיימים ולהקמת עשרה מושבים חדשים בהם התיישבו עוד כ-800 משפחות.

תולדות התנועה

בעקבות העלייה ההמונית נוצר בישראל ביקוש מוגבר למזון וצורך בהגדלת המגזר החקלאי. הממשלה הקימה מושבים רבים לעולים ואלו סבלו מקשיים רבים. כדי לעודד את ההתיישבות במושבים ביקשה המדינה גם מהוותיקים לעבור למושבים, ובכך להראות שהמאמץ החקלאי נישא על ידי ותיקים ועולים גם יחד. כמו כן, התגברה האבטלה בערים והמדינה ביקשה להקל עליה בהעברת אנשים מהערים אל מושבים וקיבוצים.
הקריאה למעבר מהעיר אל הכפר יצרה הדים רבים ובמהרה הצטרפו עירוניים רבים לגרעיני ההתיישבות. בספטמבר 1952 התקיים טקס הנחת אבן פינה למושב הראשון של התנועה: שדי חמד ועד ינואר 1953 נוסדו גם יובל וירדנה. במהלך 1953 נוסדו בדרום: סגולה, פעמי תש"ז, שדה צבי וניצנה ובצפון: מאור, ותלמי מנשה. בשנת 1956 הוקם שדה משה, ב-1957 הוקם דוב"ב ובשנת 1958 הוקם צפרירים. עד סוף 1958 הוקמו 17 מושבים. בשנת 1960 נוסד אבן מנחם.
במהלך השנים הביאה התנועה מצטרפים רבים למושבים מעוטי תושבים כמו כפר קיש, שדמה, גן השומרון, שדה ורבורג ושדה אילן.
לקראת סוף שנות ה-50 עלה ההיצע החקלאי על הביקוש והממשלה חילקה מכסות לחקלאים. חלק מהבאים לכפר במסגרת התנועה מצאו עצמם עם חובות כבדים והתנועה דעכה. באמצע שנות ה-60 עלתה שוב הקריאה מן העיר אל הכפר, על ידי ההסתדרות, ומנגד נשמעו קולות שטענו כי המושבים רוויים ואין טעם להפנות עוד אנשים אל הכפר, שכן המגזר החקלאי סובל מעודף כושר ייצור.
ז'אבה קנקאווה

קריירת מועדונים

קנקאווה התחיל את הקריירה שלו במחלקת הנוער של דינמו טביליסי, ובשנת 2003 עלה לקבוצה הבוגרת. קנקאווה הבקיע את שער הבכורה שלו בקבוצה הבוגרת במסגרת מוקדמות גביע אופ"א נגד סלביה פראג ואף היה שותף להעפלה של המועדון לשלב הבתים של המפעל.
בפברואר 2005 חתם באלניה ולדיקווקז מליגת העל הרוסית. בתום עונת 2005 ירד המועדון לליגה השנייה וקנקאווה חתם בארסנל קייב. ב-5 במרץ 2006 הוא ערך את הופעת הבכורה שלו במועדון בתיקו 0-0 נגד מטאליסט חרקוב.
בדצמבר 2006 חתם בדנייפר דנייפרופטרובסק, ב-3 במרץ 2007 הוא ערך את הופעת הבכורה שלו במועדון. ב-2 במרץ 2011 הושאל לקריוובאס קריבי ריה במדיה שיחק כשנה וחצי ובינואר 2013 חזר לדניפרו. במהלך המשחק נגד דינמו קייב ב-30 במרץ 2014 התנגש שוער דניפרו דניס בויקו באולג גוסב שחקנה של דינמו וכתוצאה מכך, בלע גוסייב את לשונו. קנקאווה היה הראשון שהבחין בדבר והעניק טיפול ראשוני לגוסייב עד שהגיע הצוות הרפואי. ב-12 באפריל 2014 קיבל קנקאווה אות כבוד מראש שירותי החירום באוקראינה. קנקאווה היה שותף להישג השיא של המועדון באירופה כאשר הגיע עמו לגמר הליגה האירופית 2015, בו הפסידה דניפרו לסביליה.
אחרי שהתחיל את העונה שלאחר מכן בדניפרו, באוגוסט 2015 חתם בסטאד ריימס על חוזה ל-3 שנים על אופציה לשנה נוספת. בקיץ 2017 שוחרר מהקבוצה.
את עונת 2017/2018 התחיל ללא קבוצה ובדצמבר 2018 חתם בטובול מליגת העל הקזחית והוא יצטרף אליה עם תחילת העונה בקזחסטן.

קריירה בינלאומית

ב-8 בספטמבר 2004 ערך קנקאווה את הופעת הבכורה שלו בנבחרת גאורגיה בניצחון 0-4 נגד אלבניה. ב-1 במרץ 2006 הבקיע את שער הבכורה שלו בנבחרת בניצחון 0-2 נגד מלטה.
ולהאלה

במיתולוגיה הנורדית, וָלְהַאלַה (Valhalla; מנורדית עתיקה: Valhöll = "היכל המתים") היא היכלו של האל אודין ומקום מושבם של הלוחמים שמתו מות גיבורים בשדה הקרב. ההיכל שוכן באזור הקרוי גְלַאדְסְהֵיים ("אזור האושר") באסגארד. האדה הפואטית מתארת את ולהאלה כהיכל עצום בעל חמש מאות וארבעים דלתות. רוחבה של כל דלת מאפשר לשמונה מאות לוחמים לעבור דרכה שכם אל שכם. הקורות התומכות במבנה הן חניתות, הגג מכוסה במגנים וכל המושבים עטופים בשריון.
עם מותם מובאים הלוחמים המהוללים ביותר לוולהאלה על ידי הוולקיריות. לוחמים אלו נקראים אַיְנְהַרְיַאר ("צבא של אחד"). ההיכל יהיה ביתם עד בואו של קרב אחרית הימים, ה"ראגנארוק". האדה הפרוזאית מספרת כי מדי בוקר, לפי קריאתו של התרנגול גוּלינְקַמְבי ("כרבולת זהב"), יוצאים הלוחמים להילחם כדי להתאמן ולשם השעשוע. האינהריאר הורגים זה את זה במהלך היום וקמים לתחייה אחר הצהריים כדי לשוב לוולהאלה. כל לילה נערך בהיכל משתה גדול, האינהריאר אוכלים מבשרו של חזיר הבר סֵרימְניר ("המושחר") והוולקיריות מגישות להם שיכר המגיע מהעז הֵיידְרוּן.
ולהאלה הוא אחד המקומות המפורסמים במיתולוגיה הנורדית, והוא מופיע במקומות רבים מחוץ לה. בתחילת המאה ה-19 הורה מלך בוואריה לודוויג הראשון על בניית היכל תהילה עבור דמויות גרמאניות חשובות. ההיכל שוכן על נהר הדנובה, לא הרחק מהעיר רגנסבורג, ונקרא על שם ההיכל המיתולוגי. "ולהאלה" הוא גם שמו של המכתש הגדול ביותר על פני קליסטו, אחד מירחיו של צדק. בנוסף, מופיע המקום בסדרות טלוויזיה, סרטים, משחקי מחשב, חוברות קומיקס רבות, וכמו כן זהו שמם של מספר מקומות אמיתיים, בהם השכונה האמריקאית גרמנית השוכנת בין שכונת פלורנטין ליפו.
נביל בנטאלב

קריירת מועדונים

בנטאלב  התחיל את הקריירה שלו באקדמיה של ליל. אחרי שעבר בקבוצת מוסקרון ובקבוצת דנדרק, עבר בינואר 2012 למחלקת הנוער של טוטנהאם הוטספר. אחרי שהרשים במדי הקבוצה הצעירה של המועדון, הוא חתם לחוזה שישאיר אותו בטוטנהאם ל-4 שנים. ב-22 בדצמבר 2013 ערך את הופעת הבכורה שלו בליגה במשחק נגד קבוצת סאות'המפטון כאשר נכנס כמחליף במקומו של מוסא דמבלה. ב-4 בינואר 2014 פתח לראשונה בהרכב, במסגרת הגביע האנגלי נגד ארסנל. אחרי שהצטיין פתח גם במשחק הליגה נגד קריסטל פאלאס בו הוא זכה בתואר "איש המשחק". ב-20 בפברואר 2014 ערך את הופעת הבכורה שלו בליגה האירופית נגד דנייפר דנייפרופטרובסק.
ב-25 באוגוסט 2016 הושאל לשאלקה 04 לעונה אחת. ב-27 באוגוסט ערך את הופעתו הבכורה בקבוצה בהפסד 1-0 לאיינטרכט פרנקפורט. ב-15 באוקטובר הבקיע את שערו הראשון בתיקו 1-1 נגד אוגסבורג. בסיום העונה נרכש על ידי שאלקה.

קריירה בינלאומית

ב-14 בנובמבר 2012 ערך את הופעת הבכורה שלו במדי נבחרת צרפת בכדורגל עד גיל 19. למרות ששיחק בנבחרת הנוער של צרפת, חיזרה אחריו התאחדות הכדורגל האלג'ירית, וגם התאחדות הכדורגל האנגלית הביעה בו עניין, אך הוא לא עמד בקריטריונים שנדרשו בהסכם אומות הבית. ב-15 בפברואר 2014 הודיע כי ברצונו לשחק עבור אלג'יריה ולאחר כמה ימים קיבל זימון לסגל הנבחרת לקראת משחק הידידות נגד סלובניה. ב-5 במרץ 2014 ערך את הופעת הבכורה שלו נגד סלובניה בו ניצחה אלג'יריה 0-2 כאשר בנטאלב רשם משחק מלא. ב-4 ביוני 2014 הבקיע את שער הבכורה שלו בנבחרת במשחק ידידות נגד רומניה. בנטאלב נכלל בסגל הנבחרת לקראת מונדיאל 2014.
ז'אק מונו

ביוגרפיה

מונו נולד בפריז לאב שהיה צייר במקצועו. אמו היגרה מארצות הברית לפריז, ומקורותיה היו סקוטיים. משפחתו הייתה שייכת למעמד הבורגני. כשהיה בן 7, הוריו היגרו לדרום צרפת והתיישבו שם. בגיל 18 חזר מונו לפריז, על מנת ללמוד לימודים גבוהים. הוא החל ללמוד מדעי הטבע, אולם את רוב לימודיו בנושאים יותר מעודכנים השלים לבדו ועם חברים לספסל הלימודים. אנדרה לווף, עמו זכה בהמשך גם בפרס נובל, שיכנע אותו ללמוד מיקרוביולוגיה. הוא סיים את תוארו הראשון במדעים ב-1931 וב-1941 את הדוקטורט שלו. ב-1936 הצטרף מונו למכון פסטר. ב-1954 הפך לראש המחלקה לביוכימיה תאית, וב-1959 מונה לפרופסור לכימיה של מטבוליטים בסורבון. ב-1959 הוא הפך לפרופסור בקולז' דה פראנס וב-1971 מונה למנהל מכון פסטר.
בנוסף על היותו ביולוג היה מונו גם מוזיקאי מוכשר וכותב מוערך בתחום הפילוסופיה של המדע. במהלך מלחמת העולם השנייה, כהכנה לפלישת כוחות הברית לצרפת עסק בפעולות הכנה שונות, כגון קיפול מצנחים להצנחת תחמושת, פיצוץ מסילות רכבת ויירוט דברי דואר שונים.
ב-1960 הוא הפך לחבר זר באקדמיה האמריקאית לאמנויות ולמדעים, ב-1965 לחבר זר באקדמיה למדעים של גרמניה, ב-1968 לחבר זר של החברה המלכותית ושל האקדמיה הלאומית למדעים (ארצות הברית), שנה מאוחר יותר לחבר זר בחברה הפילוסופית האמריקאית. הוא קיבל את אות לגיון הכבוד ואת צלב המלחמה ב-1945. כמו כן, הוא קיבל את עיטור כוכב הארד. 
ב-1939 נישא לאודט ברול (Odette Bruhl), מזרחנית וארכאולוגית במקצועה. לזוג שני ילדים, האחד גאולוג והשני פיזיקאי.

מחקר

מערכת הניסויים שביצעו ז'קוב ומונו לחקר אופן הפעולה של אופרון הלקטוז (המתוארת בפירוט בערך העוסק בכך) התבססה על החיידק E.coli, אך המנגנון שתואר במחקר הוא מנגנון בסיסי המשמש בבקרה תאית בכלל האורגניזמים. המנגנון מבוסס על כך שהחיידק E.coli איננו מבזבז אנרגיה ומייצר אנזימים לפירוק לקטוז כאשר סוכרים אחרים כדוגמת גלוקוז זמינים. מנגנון זה מכונה מנגנון בקרה שלילי. 
נוסף למחקר זה תרם מונו רבות גם לתחום האנזימולוגיה כאשר הציע בשנת 1965 את התאוריה בדבר בקרה אלוסטרית של אנזימים.
אנסטסיה מקייב

ביוגרפיה

אין ידיעות מדויקות על הולדתה של אנסטסיה.  בסביבות שנת 1039, נישאה אנסטסיה לדוכס אנדראש הראשון מהונגריה, אשר התיישב בקייב לאחר שאביו ואזול השתתף בהתנקשות כושלת באישטוון הראשון, מלך הונגריה.  בשנת 1046, שב אנדראש להונגריה ועלה לכס המלוכה, לאחר שהביס את המלך פטר אורסאולו.  אנסטסיה עקרה להונגריה בעקבות בעלה.  ככל הנראה, הייתה זו היא ששכנעה אותו להקים לאורה בטיהאן עבור נזירים מתבודדים שבאו להונגריה מרוס של קייב.  בשנת 1053 ילדה אנסטסיה בן בשם סולומון, לימים שאלאמון, מלך הונגריה.  אולם הכרזתו של סולומון כיורש העצר גרמה לקרע בין אנדראש לבין אחיו הצעיר, הדוכס בלה, שהיה יורש העצר עד אז.  בלה התמרד נגד אחיו בשנת 1060, ואנדראש שלח את אנסטסיה ואת ילדיהם (לסולומון הייתה אחות בכורה בשם אדלייד ואח צעיר בשם דוד) לחצרו של אדלברט מאוסטריה.  אנדראש הובס ומת זמן קצר לאחר מכן, ובלה עלה לכס המלוכה כבלה הראשון, מלך הונגריה ב-6 בדצמבר 1060. 
אנסטסיה ביקשה את עזרתו של היינריך הרביעי, קיסר האימפריה הרומית הקדושה, אחיה של יודית משוואביה, אשר אורסה לבנה של אנסטסיה, סולומון, בשנת 1058.  משנכנס צבאו של היינריך להונגריה כדי לסייע לכוחות התומכים בסולומון נגד דודו, בלה, מת הלה (ב-11 בספטמבר 1063), ובניו נמלטו לפולין.
סולומון הצעיר הוכתר למלך ב-27 בספטמבר 1063.  לרגל ההכתרה העניקה אנסטסיה את מה שנחשבה לחרבו של אטילה ההוני לדוכס אוטו מנורדהיים (אוטו השני מבוואריה), שהנהיג את הצבא הגרמני שהביא לניצחון.  בין השנים 1060 ל-1073 משל סולומון בממלכתו בשיתוף דודניו, בניו של בלה, אשר חזרו להונגריה וקיבלו את סמכותו.  בשנת 1074 התמרדו שלושת האחים נגד סולומון, והביסו אותו בקרב ב-14 במרץ 1074.  סולומון נמלט לגבול המערבי של הונגריה, שם הצליח להחזיק במחוזות מוסון ופוסון.  אנסטסיה נמלטה יחד עם סולומון, אך נתגלעו ביניהם חילוקי דעות, והיא עקרה למנזר אדמונט באוסטריה, שם חיה כנזירה עד מותה.  היא נקברה במנזר.
אדמונד מנחם אייזלר

אדמונד מנחם אייזלר (Edmund Menachem Eisler;‏ 1850–1942) היה סוחר וסופר יהודי הונגרי, הנמנה עם מחברי האוטופיות הציוניות הראשונות.

ביוגרפיה

אייזלר נולד בטרנבה שבהונגריה עילית (כיום בסלובקיה), בן למשפחה של סופרים ומפרשי המקרא. למחייתו עבד כסוכן ביטוח וחברת פחם, ולצד זאת פעל כמשכיל פרסם שירים, פיליטונים ומאמרים בעיתונות היהודית בשפה הגרמנית בהונגריה.
בשנת 1882 חיבר בגרמנית את הרומן האוטופי חזות העתיד (בגרמנית: Ein Zukunftsbild), אשר התפרסם בעילום שם בווינה ב-1885. בספרו, שנכתב על רקע גילויי האנטישמיות במרכז אירופה (בהם עלילת הדם בטיסה-אסלאר) והפוגרומים בדרום-מערב האימפריה הרוסית, חזה אייזלר הגירה המונית של יהודים מאירופה, אשר הופכת את אירופה ל"יודנריין" (נקייה מיהודים), בעקבות רדיפות אנטישמיוֹת בהובלת גרמניה.
בסיפורו, היהודים המהגרים מאירופה עולים לארץ ישראל, ומייסדים בה את מדינת "יהודה" – מונרכיה חוקתית יהודית הנחלקת לשבטים, שבה השפה הלאומית היא עברית. המדינה שזה עתה הוקמה מותקפת על ידי המדינות השכנות, אך נוחלת מולן ניצחון.
החיבור 'חזות העתיד' נתגלה מחדש על ידי פרץ סנדלר, שתרגם אותו והוסיף מבוא במסגרת האנתולוגיה "חזיוני מדינה" בעריכת גצל קרסל.
(עוד באסופה: 'מסע לארץ ישראל בשנת ת"ת' מאת אלחנן ליב לוינסקי, 'אנטיגויות בציון' מאת יעקב בכר ו'שני דמיונות' ליצחק פרנהוף.)
פוליסה (עיתון)

פוליסה הוא מידעון אלקטרוני המתמחה בתחומי הביטוח, הפנסיה והפיננסים. נוסד על ידי העיתונאי אריה לביא בשנת 1994.
המידעון נשלח למנויים שלוש פעמים בשבוע, בימים ב',ג' וה', ובנוסף יוצאות מהדורות לרגל אירועים מיוחדים. החל כמידעון פקס, ומועבר כיום למינויים גם באמצעות דואר אלקטרוני. כולל ידיעות ומאמרים שנכתבו על ידי מומחים מענף הביטוח. בשנת 2010 החלה להופיע מהדורה בינלאומית באנגלית בשם POLICY - the israeli insurance newspaper המעבירה מידע למבטחי משנה בינלאומיים, להם קשר או עניין עם ענף הביטוח הישראלי. הידיעות המלאות באתר האינטרנט של המידעון פתוחות למנויים בלבד.
המידעון יוצא לאור על ידי חברת "תקשורת כלכלית בע"מ".
פרננדו רדונדו

קריירה

רדונדו החל את הקריירה שלו בשנת 1985 כאשר שיחק בארחנטינוס ג'וניורס. משם הוא עבר לטנריפה בשנת 1990. בטנריפה הפך רדונדו לאחד הקשרים האחוריים הטובים בליגה הספרדית וזומן גם לסגל נבחרת ארגנטינה ב-1990. הוא דחה את הזימון בטענה שהוא רוצה להתמקד בלימודיו האקדמאים בעוד שפרשנים טענו שדחיית הזימון הייתה נעוצה בסגנון המשחק השמרני וההגנתי של מאמן ארגנטינה דאז, קרלוס בילארדו. הוא זומן מחדש לנבחרת על ידי מאמנה החדש של ארגנטינה אלפיו באסילה והשתתף במונדיאל ב-1994 שנערך בארצות הברית.
בשנת 1994 עבר רדונדו לריאל מדריד שם שיחק עד שנת 2000, בריאל המשיך רדונדו להציג יכולת טובה והפך לאחד הקשרים האחוריים הטובים בעולם. הוא זכה עם ריאל מדריד בשלל תארים אך שיא הקריירה שלו היה כנראה בעונתו האחרונה במועדון ב-2000-1999, רדונדו זכה באותה עונה בתואר ה- M.V.P של ליגת האלופות ובישל את אחד השערים היפים של הטורניר במשחק מול מנצ'סטר יונייטד שנערך באולד טראפורד, רדונדו עבר את הנינג ברג במסירת עקב מרהיבה ובישל לראול.
אחרי זכייתה של ריאל מדריד בליגת האלופות הוא עבר למילאן. לרוע מזלו נפצע רדונדו כבר בשבוע הראשון שלו בקבוצה בטרם הספיק לערוך הופעה ראשונה, הפציעה הקשה השביתה אותו מפעילות לתקופה ארוכה יותר שאחריה לא הצליח רדונדו לחזור ולהציג את יכולתו הגבוהה. במהלך התקופה בה היה פצוע, הציע רדונדו באצילות (שכה אפיינה אותו) להנהלת מילאן לוותר על משכורתו מכיוון שלא הספיק להיות שייך לקבוצה תקופה מספקת לדעתו, הצעה שנדחתה על ידי המועדון האיטלקי.

נבחרת ארגנטינה

למרות שהיה אחד הקשרים האחוריים הטובים בעולם, רדונדו מיעט לשחק בנבחרת, בעיקר בשל מחלוקות אישיות עם מאמני הנבחרת.בסך הכול הוא הופיע רק 29 הופעות בנבחרת ארגנטינה החל מ-1992–1994 והוא כבש בהם שער אחד. כאמור, רדונדו דחה את זימונו לנבחרת לקראת מונדיאל 1990 בטענה שהוא רוצה להתמקד בלימודיו, הסיבה האמיתית לדחיית הזימון היא ככל הנראה חוסר שביעות רצונו של רדונדו מצורת המשחק השמרנית וההגנתית של מאמן ארגנטינה דאז, קרלוס בילארדו.
אחרי מינויו של אלפיו באסילה למאמן הנבחרת, הסכים רדונדו לחזור לנבחרת והיה אחד השחקנים החשובים שלה, הוא השתתף במונדיאל ב-1994 שנערך בארצות הברית והיה אחד המצטיינים של ארגנטינה, מיד אחרי סיום המונדיאל עבר רדונדו לריאל מדריד.
אחרי מינויו של דניאל פסארלה למאמן הנבחרת, התפתח ריב מתוקשר בין רדונדו לפסארלה, מוקד הריב היה סירובו של רדונדו להתספר למרות דרישתו של פסארלה, מאמן שנודע בקשיחותו ובמשמעת ברזל. רדונדו חזר לנבחרת רק אחרי התפטרותו של פסארלה אחרי מונדיאל 1998. הוא שיחק פעמים בודדות תחת הדרכתו של מרסלו בייאלסה.
חינוך (הלכה)

החייבים במצוות חינוך

בראשונים נחלקו על מי מוטלת מצווה זו, יש שכתבו שהאב בלבד מחיוב מצוות חינוך, אך אחרים סוברים שאף אמו חייבת במצוות חינוך], לדעת הרמב"ם אף הבן עצמו מחיוב לקיים את המצוות מחמת 'מצוות חינוך']. רבי אלחנן וסרמן בספרו קובץ שיעורים מבאר דעה זו שאף שאינו מחויב כלל במצוות, מכל מקום מוטלת עליו החובה הפשוטה 'לעשות רצון הבורא', שהוא לשמוע לדברי החכמים כמו שכתוב בתורה "ועשית ככל אשר יורוך".

חיוב קטן בר דעת בשבע מצוות בני נח

יש מהאחרונים שחידשו, על פי מאמר התלמוד ש"ליכא מידי דלישראל שרי ולעכו"ם אסור" (=אין דבר שלישראל מותר ולגוי אסור), ומאחר ובגוי משעה שנעשה בר דעת מתחייב בשבע מצוות בני נח, אם כן אף ישראל בר דעת יתחייב במצוות אלו, מהטעם הנ"ל שאי אפשר שישראל יהיה פטור ממצווה שגוי חייב עליה.
פסאודו-טווח

פסאודו-טווח (באנגלית: Pseudorange, הלחם של Pseudo ו-Range) הוא מונח בתחום הניווט הלווייני שמתאר טווח בין לוויין ניווט (לדוגמה GPS), לבין מקלט לווייני.
כדי שמקלט לווייני יוכל לקבוע את מיקומו, הוא צריך למדוד ולחשב את הטווח אל (לפחות) 4 לוויינים וכן את מיקומם בזמן השידור. מתוך מידע אודות מסלולי הלוויינים, מיקומים אלו יכולים להיות מחושבים עבור כל נקודת זמן.
הפסאודו-טווח לכל לוויין מחושב על ידי מכפלת מהירות האור בזמן שלקח לסיגנל להגיע מהלוויין למקלט. אך מכיוון שישנן שגיאות בדיוק הזמן הנמדד, המושג פסאודו-טווח משמש לתאר את פלט הטווח המחושב אשר אינו הערך המדויק.

חישובי שגיאת שעון ופסאודו-טווח

בדרך כלל נעשה שימוש במתנד קוורץ במקלטים לווייניים כדי לחשב זמנים. הדיוק של שעוני קוורץ הוא בדרך כלל גרוע יותר מאשר 1PPM (אחד למיליון). לשם המחשה, ללא תיקוני שעון במשך שבוע שלם חישוב הטווח עלול למקם את המקלט מחוץ למסלול הירח (במקום על כדור הארץ).
אפילו אם מתבצע סינכרון של השעון, שנייה לאחר מכן הוא אינו יעיל לחישוב מיקום מפני שהשגיאה המתקבלת יכולה להיות של מאות מטרים בשעון קוורץ סטנדרטי. אולם במקלט GPS משמש השעון לחישוב טווחים ללוויינים שונים בזמן כמעט זהה, לכן השגיאה תהיה בקירוב זהה עבור כל חישוב. טווחים בעלי אותה השגיאה נקראים פסאודו-טווחים.
על ידי חישוב פסאודו-טווח עבור לוויין נוסף, רביעי, עבור חישוב מיקום מדויק, השגיאה בזמן יכולה להיות מחושבת גם היא. לכן, נתונים המכילים פסאודו-טווח של 4 לוויינים וכן מיקומם, ניתן לחשב את המיקום והשגיאה בזמן - () בקירוב טוב.
הסיבה לשימוש במונח "פסאודו-טווח" במקום פשוט "טווח", נעוצה באותה שגיאה הנובעת מההזחה בשעון הפנימי של המקלט. חישוב מיקום כזה נקרא לפעמים טרילטרציה , אך יותר נכון יהיה לקרוא לו פסאודו-טרילטרציה.
על פי חוקים בסטטיסטיקה לחישוב אי הודאות המצטברת , לא מחושבים ערכים מדויקים של מיקום המקלט וההזחה של השעון, אלא מתבצעת הערכה בשיטת הריבועים הפחותים המוכרת מגיאודזיה. כדי לתאר את חוסר הדיוק, נקבעו מדדי GDOP: הזחה גאומטרית של הדיוק: ()
לאור זאת, חישובי פסאודו-טווח משתמשים בסיגנל של 4 לוויינים כדי לחשב את מיקום המקלט ושגיאת השעון שלו. שעון עם שגיאה של 1PPM יכניס שגיאה של מיליונית-השנייה בכל שנייה. שגיאה זו הנכפלת במהירות האור מולידה שגיאה של 300 מטרים. עבור קונסטלציית לוויינים מסוימת שגיאה זו תוכפל פי שורש-שתיים (קצת פחות כאשר הלוויינים קרובים זה לזה, ויותר כאשר כולם קרובים לאופק הנראה). אם החישוב נעשה על ידי השעון ו-3 לוויינים בלבד, גם מקלט עומד יחשוב שהוא מתקדם במהירות של 300 מטר לשנייה (מעל 1,000 קמ"ש). ללא לוויין נוסף, לא יוכל המקלט לקבוע האם המהירות נובעת מהשגיאה בשעון או מתנועה אמיתית של המקלט.
אם הלוויינים מפוזרים על כיפת השמיים, ערך ה-DOP יהיה נמוך יותר. ככל שערך ה DOP נמוך יותר כך היחס בין השגיאה במיקום לשגיאה בטווח המחושב, יהיה טוב יותר. אי לכך תפקיד ה-DOP משמעותי בחישוב מיקום מקלט על פני כדור הארץ בעזרת פסאודו-טווח. בנוסף כמובן, ככל שמספר הלוויינים גדול יותר כך ישתפר ערך ה DOP.